| Šukės senosios kapinės |
| --- |
|  |
| 

Šukės senosios kapinėsŠukės senosios kapinės

 |
| Koordinatės  | 

|  |
| --- |
| 55°58′39″š. pl. 21°20′36″r. ilg.﻿ / ﻿55.97738°š. pl. 21.343457°r. ilg.﻿ / 55.97738; 21.343457Koordinatės: 55°58′39″š. pl. 21°20′36″r. ilg.﻿ / ﻿55.97738°š. pl. 21.343457°r. ilg.﻿ / 55.97738; 21.343457 |

 |
| Vieta | Kretingos rajonas |
| Seniūnija | Darbėnų seniūnija |
| Plotas | 0,05 ha |
| Naudotas | XVI a. – XX a. pr. |
| Žvalgytas | 1935, 1956, 1960, 1964, 1982, 1984, 1992, 1995 m. |
| Registro Nr. | 24010 / L527 |

**Šukės senosios kapinės**, vadinamos *Kapeliais, Maro kapeliais, Maro kapais* (valstybės saugoma kultūros vertybė: unikalus kodas – 24010, senasis vertybės kodas – L527) – neveikiančios kapinės centrinėje Kretingos rajono savivaldybės teritorijos dalyje, Šukėje (Darbėnų seniūnija), 0,63 km į rytus nuo kelio  **2315**  Voveraičiai–Šukė , Šukupio kairiajame krante.

Šukės kapinių koplytėlė ir kryžiai

Kapinės
-------

Įrengtos aukštumos pakraštyje ir šlaite, žemėjančiame į vakarų – šiaurės vakarų pusę. Jos netaisyklingo penkiakampio plano, nežymiai pailgos šiaurės vakarų – pietryčių kryptimi, 25 m ilgio ir 22 m pločio, aptvertos statinių tvora, kurios rytinėje dalyje įrengti varteliai.

Centrinėje dalyje stovi koplytėlė su Kristaus karste skulptūrine grupe. Abipus jos stūkso po medinį, monumentalų, kryžmišką, paprastų formų kryžių.

Teritorijos plotas – 0,05 ha, perimetras – 90 m.

Istorija
--------

Veikė nuo XVI a. iki XVIII a. pab. Jose laidoti Šukės bajorkaimio gyventojai. Mirusiuosius pradėjus laidoti Darbėnų parapijos kapinėse, senosiose kapinaitėse XIX a. – XX a. pr. buvo pakasami savižudžiai, nekrikštyti mirę kūdikiai. 

Kapinės vadinamos Kapeliais, Maro kapeliais, Maro kapais (žem. *Kapalē, Maro kapalē, Maro kapā*). Pasakojama, kad jose laidoti nuo maro mirę žmonės. Pasak kitų, čia buvę palaidoti milžinai, kurių kaulų rasta arime aplink kapines.

Nuo seno jose stovėjo koplytėlė su šventųjų skulptūromis ir trejetas monumentalių kryžių. Prie koplytėlės kaimo gyventojai per gegužines šventes rinkdavosi pagerbti mirusiųjų, giedodavo jiems atminti giesmes. Sovietmečiu kapinės buvo primirštos, jose buvę kryžiai sunyko, koplytėlė apgriuvo. Atgimimo pradžioje gyventojai 1991 m. kapines sutvarkė: aptvėrė statinių tvora, atnaujino koplytėlę, pastatė naują kryžių.

1972–1984 m. – vietinės reikšmės archeologijos paminklas (kodas AV-493). Kapinių koplytėlė – registrinis kultūros paveldo objektas (unikalus kodas 9477).

1997 m. registruotas kultūros vertybių registro laidojimo vietų sąraše (kodas L527), 2005 m. pripažintos valstybės saugoma kultūros vertybe.

1935 m. žvalgė mokytojas Feliksas Einas, 1956 m. – kraštotyrininkas Vladas Šaulys, 1960, 1964 m. – Juozas Mickevičius, 1982 m. – Mokslinė metodinė kultūros paminklų apsaugos taryba (tyrimų vadovas Romas Olišauskas), 1984 ir 1992 m. – Julius Kanarskas, 1995 m. – Kultūros paveldo centras (istorikės Loreta Kazlavickienė, Jadvyga Verksnienė).

Šaltiniai
---------

1. ↑  Kretingos rajono gamtos ir kultūros paminklų katalogas. – Vilnius: Respublikinis žemėtvarkos projektavimo institutas, 1976
2. ↑  Kretingos rajono kapinių apskaitos duomenys (1982 m. lauko darbai). – [Kaunas]: Visasąjunginio žemės ūkio aerofotogeodezinių tyrinėjimų instituto Vakarų filialas, [1983]
3. ↑  Julius Kanarskas. Darbėnų apylinkės kaimai. – Švyturys – 1992 m. rugpjūčio 22 d. – P. 3
4. ↑  Lietuvos žemės vardyno anketos. Šukės kaimas, Darbėnų valsčius, Kretingos apskritis. Surašė Feliksas Einas, 1935 m. – Lietuvių kalbos instituto Vardyno skyrius
5. ↑  Valstybės archeologijos komisijos medžiaga. – Kultūros paveldo centro paveldosaugos biblioteka. – F. 1, ap. 1, b. 18. – L. 205–310
6. ↑  Senkapis vad. Maro kapais, Šukės k. Darbėnų apyl. Istorinio paminklo pasas. Surašė Juozas Mickevičius, 1960 m. – Kretingos muziejaus mokslinis archyvas. – F. 4, b. 8. – L, 118v
7. ↑   Julius Kanarskas. Šukės kaimo kapinės (Darbėnų apyl. Kretingos raj.), 1993 m. – Kretingos muziejaus mokslinis archyvas. – F. 4, b. 245
8. ↑  Lietuvos TSR kultūros paminklų sąrašas. – Vilnius, 1973. – P. 248
9. ↑  „Koplytėlė su ornamentuotu kryželiu, Marijos Sopulingosios ir Kristaus skulptūromis". Lietuvos Respublikos kultūros vertybių registras. Nuoroda tikrinta 2015-08-21.
10. ↑  „Šukės k. senosios kapinės". Lietuvos Respublikos kultūros vertybių registras. Nuoroda tikrinta 2015-08-21.

Nuorodos
--------

* Valstybės archeologijos komisijos medžiaga Archyvuota kopija 2016-03-05 iš Wayback Machine projekto.
* Kretingos krašto enciklopedija Archyvuota kopija 2016-03-05 iš Wayback Machine projekto.